SKRIFTLIG FORESPØRGSEL E-0341/98

af Nel van Dijk (V) til Kommissionen

(17. februar 1998)

Om: Lige muligheder på det indre marked for elektricitet og gas

Rådet har vedtaget direktiverne for det indre marked for elektricitet og gas. Det befrygtes, at det indre marked vil påvirke beskæftigelsen i de pågældende sektorer.

Nedgang i beskæftigelsen sker især på bekostning af kvinder. Ifølge oplysninger fra Eurostat var 19,6 % af arbejdstagerne i sektoren i 1993 kvinder. I 1994 faldt procentsatsen til 18,9 % og i 1995 til 18,6 %.

Har Kommissionen undersøgt det indre marked for elektricitet og gas, for så vidt angår de mulige konsekvenser for især kvinders beskæftigelse i sektoren?

Har den undersøgt det indre marked for elektricitet og gas ud fra de intentioner, den gav udtryk for i "Integrering af lige mulighed for kvinder og mænd i alle fællesskabspolitikker og -aktioner", KOM(96) 67 af 21.2.1996?

Svar afgivet på Kommissionens vegne af Christos Papoutsis

(5. maj 1998)

Ifølge Europa-Parlamentets og Rådets direktiv 96/92/EF(1) af 19. december 1996 om fælles regler for det indre marked for elektricitet skal medlemsstaterne i den første fase liberalisere en fjerdedel af deres hjemmemarked for elektricitet. Dette tal vil gradvis blive forhøjet i løbet af en seksårig periode. Den 12. februar 1998 vedtog Rådet en fælles holdning til et direktivforslag om liberalisering af naturgassektoren. Ifølge den fælles holdning skal denne sektor gradvis liberaliseres i løbet af 10 år. I den første fase skal medlemsstaterne liberalisere mindst 20 % af deres hjemmemarked. Den fælles holdning er blevet forelagt Parlamentet til andenbehandling, og den vil derpå gå tilbage til Rådet til endelig vedtagelse, sandsynligvis i første halvdel af 1998.

Det er klart, at liberaliseringen af elektricitets- og gassektoren vil medføre strukturelle ændringer i disse industrier. Disse ændringer kan få følger for sektorernes tidligere monopolindehavere, ikke mindst når det gælder beskæftigelsen.

Kommissionen betragter liberaliseringens virkninger på beskæftigelsen som et problem og overvejer, hvad der kan gøres ved det. Kommissionen mener derfor, at det er vigtigt at undersøge de samfundsmæssige virkninger af liberaliseringen i elektricitets- og gassektoren og træffe de nødvendige ledsagende foranstaltninger for at afhjælpe disse virkninger, hvis det bliver nødvendigt. Et fuldt billede af de beskæftigelsesmæssige virkninger af denne proces må nødvendigvis også tage hensyn til liberaliseringens beskæftigelsesskabende virkninger - oprettelsen af nye arbejdspladser i energikrævende industrier og nye virksomheder i elektricitetssektoren - men Kommissionen vil under alle omstændigheder overvåge liberaliseringens samfundsmæssige følger i elektricitetssektoren.

Kommissionen har planer om at foretage en undersøgelse af de beskæftigelsesmæssige virkninger af elektricitets- og gasliberaliseringen i Fællesskabet. Undersøgelsen skal kvalitativt og kvantitativt vise direktivernes beskæftigelsesmæssige følger, heriblandt også følgerne for kvinder, som er beskæftiget i denne sektor. Desuden vil Kommissionen undersøge mulighederne for at fremme vedtagelsen af ledsageforanstaltninger og programmer, som skal bidrage til genbeskæftigelsen, herunder omskoling af arbejdstagerne og fremme af tværnational udveksling af oplysninger om beskæftigelsesmulighederne. Denne aktion vil også tage hensyn til de kvindelige arbejdstageres særlige behov.

(1) EFT L 27 af 30.1.1997.